Putney Bridge

Putney Bridge je cestný oblúkový most na rieke Temža spájajúci londýnske mestské časti Hammersmith and Fulham a Wandsworth. Prvý most, ktorý stál na mieste dnešného bol postavený na podnet prvého predsedu vlády Spojeného kráľovstva Roberta Walpolea ako náhrada tunajšej kompy. Jeho výstavba prebiehala v rokoch 1726 – 1729, architektom mosta bol Sir Jacob Ackworth a staviteľom Thomas Phillips. Otvorený bol 29. novembra 1729 a do dokončenia mosta Westminster Bridge bol jediným mostom na Temži medzi mostami London Bridge a Kingston Bridge. 234 m dlhý most bol drevený, mal 26 rozpätí s rôznymi dĺžkami medzi 4 m a 10 m. V rokoch 1870 – 1872 bol počet rozpätí znížený na 23. Do roku 1880 bolo na moste vyberané mýto. Po odkúpení mosta správnou inštitúciou Metropolitan Board of Works v roku 1879 bolo rozhodnuté o stavbe nového mosta. Výstavba bola začatá 15. apríla 1882 a hlavným inžinierom mosta bol Sir Joseph Bazalgette, známy najmä ako hlavný inžinier londýnskeho kanalizačného systému. Most bol postavený z Cornwallskej žuly a otvorený 29. mája 1886 Eduardom, Princom z Walesu a jeho manželkou Alexandrou Dánskou. Celková dĺžka mosta je 213 m a najdlhšie z piatich rozpätí má dĺžku 42,7 m. Pôvodná šírka mosta bola 13,4 m, od rozširovania mosta v rokoch 1909 a 1933 je jeho šírka 22,6 m. Most je známy najmä vďaka tomu, že sa nachádza pri mieste, ktoré označuje začiatok veslárskych pretekov The Boat Race. Referencie Iné projekty Commons ponúka multimediálne súbory na tému Putney Bridge Externé odkazy Putney Bridge v databáze Structurae